Одмах након НАТО бомбардовања, почело се са интезивном реализацијом програма и пројеката у различитим просторима у Београду, посебно на продуцијском плану. Поред рада уживо, у несмањеном обиму се рад одвијао и на простору интернета. Највећи проблем у почетку овог периода је био недостатак адекватног простора и немогућност повратка у стари простор у Јеврејској улици. До почетка 2000. године рађено је из мале канцеларије у општини Врачар, а након 5. октобра 2000. године, Радио Б92 је враћен изворним власницима, а тиме је и простор у Јеврејској 16 враћен Рексу. Све што је било остављено у старом простору је однето у складиште у Кошутњаку, али је ускоро све враћено. Нови-стари РЕКС отворио је филм Ивана Маркова "Српска турнеја 99" и традиционални "Сајам" .